Twee van Valke, oudbeampte vas(Argieffoto) Twee senior lede van die Valke en ’n voormalige beampte van dié eenheid is Dinsdagoggend in hegtenis geneem nadat onreëlmatighede met bevorderings binne die Valke aan die lig gekom het. Kol. Katlego Mogale, woordvoerder van die Valke, sê die verdagtes het na bewering hul mag misbruik toe hulle hul pligte as lede van ’n keuringspaneel uitgevoer het. Hoewel die onreëlmatighede na bewering by die Valke se kantoor in Noordwes plaasgevind het, is ’n ondersoek nou regoor al die provinsies se kantore gelas. Die voormalige offisier was verbonde aan die Valke se kantoor in Silverton in Pretoria. “Dit behoort nou duidelik te wees dat die direktoraat niemand bevoordeel of vooroordeel oor iemand het in die uitvoering van sy mandaat nie. Die beginsel wat gevolg word, is dat die lede van die direktoraat, ongeag die senioriteit van die beamptes, steeds hul werk verrig sonder vrees, guns of vooroordeel.” Die verdagtes, onderskeidelik 48, 55 en 57 jaar oud, sal na verwagting binnekort in die Pretoriase handelsmisdaadhof verskyn op aanklag van korrupsie en bedrog.